Brand by McDonalds in DurbanDie toneel by die McDonalds in Durban (8 Julie 2016) Foto: Rescue Care ŉ Brand het Vrydagoggend omstreeks 07:30 by ŉ McDonalds-kitskosrestaurant in Durban se middestad uitgebreek. “Die kombuisgebied was reeds in vlamme gehul toe paramedici en brandbestryders by die toneel opgedaag het,” het Ceron Lennox, woordvoerder van Rescue Care, gesê. Die McDonalds is geleë in Old Fortweg. “Talle pasiënte is op die toneel vir rookinaseming behandel en talle brandbestryders het saam gewerk om die brand te blus. Die brand is omstreeks 08:00 onder beheer gebring,” het Lennox bygevoeg. Altesaam 14 pasiënte is op die toneel gestabiliseer voor hulle na ŉ nabygeleë hospitaal geneem is vir verdere behandeling. Die oorsaak van die brand is nog nie bekend nie. Owerhede was op die toneel en stel ondersoek in.